Sakeman se dood skok gemeenskapBernard Pedro snr. by sy twee kinders, sy dogter Zanne links en seun, Bernard jnr. (Foto: Facebook) Die gemeenskap van St. Helenabaai is erg ontstig nadat ŉ bekende sakeman van dié Weskus-dorp Vrydagaand tydens ŉ sakeroof koelbloedig doodgeskiet is. Vier verdagtes is Dinsdagmiddag op St. Helenabaai in verband met Bernard “Bernie” Pedro (64) se dood in hegtenis geneem. Hy is Vrydagaand by die BP Marine-viswinkel in die Sandy Point-hawe vermoor. Niks is ten tyde van die rooftog gesteel nie. Volgens kapt. Tania Hellfrich, Weskus-distrikspolisiewoordvoerder, het die oorledene nog sy vuurwapen en sy selfoon by hom gehad. Bernard het saam met sy broer, Wayne Pedro (59), die ikoniese viswinkel en -fabriek besit en bestuur. Volgens Hellfrich het die rowers die aand gewag totdat Wayne die perseel verlaat en Bernard alleen daar was, voordat hulle toegeslaan het. Hellfrich het bevestig dat vier plaaslike inwoners, drie mans van 29, 35 en 37 jaar oud en ŉ 18-jarige vrou, Dinsdag op St. Helenabaai inhegtenis geneem is. Die verdagtes word aangehou vir ondervraging en behoort nog vandeesweek in die Vredenburgse landdroshof op aanklag van moord en poging tot roof te verskyn. Die polisie is nog besig om die presiese verloop van sake en die motief vir die moord te bepaal. Lede van die gemeenskap het op Facebook juis na die Pedro-broers se werksetiek, wat laat nagte se werk ingesluit het, verwys. Volgens Wayne het Bernard lank nadat die fabriek in die aande gesluit is, nog gesit en werk. “Hy het met absolute toewyding op elke gebied gelewe. Hy was my broer en altyd daar vir my. Ons het lang gesprekke gehad wat gewoonlik begin het wanneer hy een van sy grappies gedeel het. ŉ Mens moes fyn luister, anders het jy dit gemis, want ŉ droër sin vir humor kon jy nie kry nie.” Bernard Pedro (64) wat Vrydagaand op St Helenabaai vermoor is. Foto: Facebook. Wayne beskryf Bernard as streng en regverdig. “As jy opreg en eerlik met Bernard was, was jy okei en hy aan jou kant, maar as jy met draaie en nonsens by hom gekom het, het hy dit geweet en jy het geweet dat hy weet.” Die broers het die onderneming by hul pa geërf en deur die jare omskep in ŉ bekende onderneming met klante van oral in die land wat vis en skyfies kom geniet het. Die Pedro-familie is een van die pionierfamilies wat in die 1960’s die visbedryf in St. Helenabaai kom vestig het. Volgens Wayne kon hy en sy broer lekker koppe stamp oor sake, maar “bloed was altyd dikker as water”. Facebook wemel van boodskappe waarin die Weskus-gemeenskap hul skok en hartseer oor “die ontydige dood van ŉ Weskus-ikoon” uitspreek. Jennie Shean het op Facebook betoog dat die gemeenskap die moord nie net daar moet laat nie. Sy het verwys na die regering wat meer as R200 miljoen aan opgraderings, spesifiek veiligheidsopgraderings in die hawe, sou bestee het, maar waarvan nog niks gekom het nie. “Ons kan nie toelaat dat Bernie se dood tevergeefs is nie. Ons sal nie stil wees terwyl een van ons eie net nog ŉ statistiek word nie.” Bernard het ook Sondae getrou in die NG Kerk-moedergemeente baskitaar gespeel. Wayne vertel dat sy kinders, Bernard jr. (25) en Zanne (22), sy wêreld was en dat hy altyd daar was om hulle te ondersteun en by te staan. “Hy laat by ons ŉ baie, baie groot leemte”. ŉ Roudiens vir Bernard word Vrydag 21 Oktober om 14:00 in die NG Kerk-moedergemeente op Vredenburg gehou. Die diens sal regstreeks op YouTube uitgesaai word.